‘Moddergooiery oor Gordhan en Valke moet einde kry’Pravin Gordhan, minister van finansies, tydens sy begrotingsrede op 24 Februarie 2016 (Foto: GCIS) Gwede Mantashe, sekretaris-generaal van die ANC, het gesê die ANC het vertroue in Gordhan en die tesourie. Hy het Gordhan en die tesourie egter gewaarsku om nie ŉ “openbare postuur” aan te neem wat voorkom om hulle te isoleer van die res van die regering en soos slagoffers laat lyk wat deur die samelewing beskerm moet word nie. “Die Valke moet toegelaat word om hulle werk te doen en ondersoek in te stel maar dit moet nie die onderwerp van koerantopskrifte wees nie,” het Mantashe aan verslaggewers gesê ná afloop van ŉ vergadering van die ANC se nasionale werkkomitee. “Ons sê nie Gordhan moet onaantasbaar wees nie, maar dit is vernederend vir die minister as daar 27 vrae aan hom gestuur word en ŉ brief daarna wat hom ontbied.” Mantashe het die Umkhonto we Sizwe- militêre veterane, wat Gordhan gekritiseer het omdat hy nie by die Valke aangemeld het nie, versoek om hulself te distansieer van die saak. “Ons doen ŉ beroep op al die ANC se strukture om nie betrokke te raak nie aangesien dit die persepsie skep van ŉ polities gemotiveerde vervolging.”